b'\n_START_ARTICLE_\nBogomil Brecelj\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo in gimnazijo je obiskoval v Ljubljani, zaradi vojnih razmer pa je maturiral v avstrijskem Lienzu, jeseni istega leta se je vpisal na gori\xc5\xa1ko bogoslovje. Sveto ma\xc5\xa1ni\xc5\xa1ko posve\xc4\x8denje je prejel 25. marca 1950. Najprej je kot kaplan in katehet slu\xc5\xbeboval v raznih krajih, od 10. septembra 1955 do 3. marca 1965 je bil \xc5\xbeupni upravitelj in nato do 31. avgusta 1973 \xc5\xbeupnik v Doberdobu. V Doberdobu je razvil vso svojo organizacijsko sposobnost. Delal je z mladinsko dramsko skupino, vodil mladinski pevski zbor, prosvetni in cerkveni zbor, odbojkarsko ekipo in dal pobudo za gradnjo kulturnega doma. V \xc4\x8dasu, ko je slu\xc5\xbeboval v Doberdobu, so priredili okoli 40 ve\xc4\x8djih gledali\xc5\xa1kih in drugih prireditev. Septembra 1973 je bil preme\xc5\xa1\xc4\x8den v Nabre\xc5\xbeino. Tu je v letih 1982-1983 zgradil \xc5\xbeupnijsko dvorano z odrom. Pod njegovim vodstvom je \xc5\xbeupnija izdajala dvojezi\xc4\x8dni informativni list Sre\xc4\x8danje. Leta 1989 je za posebne zasluge na kulturnem podro\xc4\x8dju prejel priznanje Zveze slovenskih kulturnih dru\xc5\xa1tev.'